- Det skal vi sige nej til.

Så kort kan det siges, hvis man spørger Naser Khader (K), om Danmark skal følge den amerikanske præsidents opfordring til at hente Islamisk Stat-krigere hjem fra Syrien.

Tidligere i dag skrev Donald Trump på Twitter, at han mener, at de europæiske allierede bør hente de krigere hjem, som USA tilbageholder i Syrien.

Jeg vil gerne se Donald Trump tage de første syrienskrigere til USA. Naser Khader, rets- og udenrigsordfører, Det Konservative Folkeparti.

Men Naser Khader, som både er retsordfører og udenrigsordfører for Det Konservative Folkeparti, mener slet ikke, at Danmark er hjem for syrienskrigere.

- Det er nogle unge mennesker, der valgte aktivt at vende ryggen til Danmark og blive en del af en terrororganisation, der har bekæmpet vores soldater i Irak og Syrien. Jeg synes simpelthen ikke, vi skal importere en sikkerhedsrisiko.

Tager ikke Trumps trussel så tungt

Ifølge PET's seneste vurdering af terrortruslen fra januar sidste år, udgør hjemvendte fremmedkrigere en terrortrussel for Danmark.

Den vurdering er Naser Khader enig i, og det er han ikke alene om.

- Det er nogle af de farligste mennesker på jorden, og dem skal vi ikke have tilbage, siger Michael Aastrup Jensen, udenrigsordfører i Venstre til Ritzau.

Hvis de europæiske lande ikke henter deres IS-krigere hjem til retsforfølgelse, er USA tvunget til at løslade dem, skriver Donald Trump i sit tweet.

Men den trussel tager Naser Khader ikke så tungt.

Det er nogle af de farligste mennesker på jorden, og dem skal vi ikke have tilbage. Michael Aastrup Jensen, udenrigsordfører, Venstre.

- Han opfordrer til en masse, som vi også har sagt nej til tidligere. Jeg vil gerne se Donald Trump tage de første syrienkrigere til USA. Jeg tror ikke på, at amerikanerne tager dem hjem.

Bør retsforfølges lokalt

Hvis IS-krigerne skal retsforfølges i det danske retssystem, bør det være in absentia, mener Naser Khader.

- Lad os føre nogle retssager mod dem in absentia, så vi kan tage deres danske statsborgerskab fra dem, og så kan de blive, hvor de er. Vi skylder dem ikke noget, siger han.

Han mener, at IS-krigerne skal retsforfølges lokalt.

Socialdemokratiets retsordfører, Trine Bramsen, synes, at det vil være passende, hvis de tilbagetagne fremmedkrigere fra Danmark retsforfølges i Syrien.